P R E D K L A D A C I A    S P R Á V A

k návrhu legislatívneho zámeru o systéme environmentálne orientovaného riadenia a auditu

	Účelom tohoto legislatívneho zámeru je transponovať do právneho poriadku Slovenskej republiky nariadenia Rady (EHS) č. 1863/93 pre dobrovoľnú účasť priemyselných podnikov v schéme (programe) Spoločenstva pre ekologicky orientované riadenie a audit, resp. novo pripravovaného nariadenia Európskeho parlamentu a Rady pre túto oblasť.

	Ide o jeden z kvalitatívne nových právnych predpisov Európskej únie na úseku starostlivosti o životné prostredie. Jeho kvalitatívna rozdielnosť oproti ,,tradičným" predpisom spočíva v tom, že sa v ňom upúšťa od tradičnej formy príkazov a zákazov (povinností), následnej kontroly a sankcionovania povinných subjektov zo strany štátu a ťažisko zabezpečovania plnenia požiadaviek právnych predpisov na úseku starostlivosti o životné prostredie, ako aj sústavného zlepšovania environmentálneho správania ,,povinných" subjektov (organizácií) sa presúva na ich proaktívny prístup.

	To znamená, že týmito predpismi sa umožňuje dobrovoľná časť organizácií na určitých systémoch proaktívneho správania na úseku starostlivosti o životné prostredie, pre ktoré štát iba ustanovuje právny rámec na zabezpečenie ich potrebnej kvality, transparentnosti, kompatibility a pod., avšak začlenenie sa konkrétnej organizácie do tohoto systému je úplne dobrovoľné a závisí iba na vlastnom rozhodnutí príslušnej organizácie.

	Ide o veľmi účinnú a efektívnu formu právnej úpravy umožňujúcu širokú iniciatívu príslušných organizácií s minimálnou mierou ,,mocenského" zasahovala štátu, ktorá prináša novú kvalitu najmä do
a)	myslenia a konania zamestnancov a manažmentu príslušných organizácií,
b)	vzťahov medzi organizáciou, verejnosťou a ďalšími zainteresovanými stranami (informovanosť a rôzne formy otvoreného dialógu),
c)	vzťahov medzi organizáciou a príslušnými orgánmi,
a tým aj do systému starostlivosti o životné prostredie vôbec.

	Návrh legislatívneho zámeru prešiel medzirezortným pripomienkovým konaním. Vyhodnotenie medzirezortného pripomienkového konania sa uvádza pod bodom 4 tohoto materiálu.

	Návrh legislatívneho zámeru bol prerokovaný v Legislatívnej rade vlády Slovenskej republiky 30.1.2001 a po zapracovaní záverov z tohoto prerokovania sa predkladá ako nové znenie na rokovanie vlády Slovenskej republiky.